CELEX: C2006/096/50
Language: da
Date: 2006-04-22 00:00:00
Title: Sag T-75/06: Sag anlagt den  27. februar 2006  — Bayer CropScience m.fl. mod Kommissionen

22.4.2006   
            
            
               DA
            
            
               Den Europæiske Unions Tidende
            
            
               C 96/31
            
         Sag anlagt den 27. februar 2006 — Bayer CropScience m.fl. mod Kommissionen
   (Sag T-75/06)
   (2006/C 96/50)
   Processprog: engelsk
   Parter
   
      Sagsøgere: Bayer CropScience AG (Monheim am Rhein, Tyskland), Makhteshim-Agan Holding BV (Amsterdam, Nederlandene), Teko AE (Athen, Grækenland) og Aragonesas Agro SA (Madrid, Spanien) (ved advokaterne C. Mereu og K. Van Maldegem)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Kommissionens beslutning 2005/864/EF (1) af 2. december 2005 om afvisning af at optage endosulfan i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof, annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Rådets direktiv 91/414 (2) om markedsføring af plantebeskyttelsesmidler (kendt som »direktivet om plantebeskyttelsesmidler«) bestemmer, at medlemsstater kun godkender et middel, hvis det er opført i bilag I til direktivet. Sagsøgerne, som er endosulfanproducenter, har nedlagt påstand om annullation af den anfægtede beslutning, hvorved optagelsen af endosulfan i bilaget nægtes.
   Til støtte for deres søgsmål har de for det første påberåbt sig en række påståede proceduremangler, nemlig: at bedømmelsen i den anfægtede beslutning bygger på andre kriterier end de i direktiv 91/414 specificerede, samt at bedømmelsen er mangelfuld og kun anvender visse af de af sagsøgerne indsendte oplysninger; at de nye retningslinjer og kriterier, som Kommissionen har fastlagt, blev anvendt med tilbagevirkende kraft, efter at sagsøgerne var blevet underrettet og havde indsendt oplysninger; og at Kommissionen nægtede at rådføre sig med og høre sagsøgerne i forhold til en ændring af kriterierne og af politikken for evalueringen.
   Endvidere har sagsøgerne gjort gældende, at den anfægtede beslutning ud fra et materielretligt synspunkt er i strid artikel 95, stk. 3, EF og artikel 5, stk. 1, i direktiv 91/414. De mener, at Kommissionen har tilsidesat sin forpligtelse i medfør af disse bestemmelser til at bedømme aktive stoffer og optage dem i bilag I på grundlag af den foreliggende tekniske og videnskabelige viden og alene underlagt de i artikel 5 fastsatte betingelser.
   Endelig har sagsøgerne påberåbt sig, at der foreligger tilsidesættelse af en række almindelige fællesskabsretlige principper, nemlig: proportionalitetsprincippet, princippet om beskyttelse af den berettigede forventning og retssikkerhedsprincippet, pligten til at foretage en grundig og objektiv bedømmelse, retten til en forskriftsmæssig sagsbehandling (retten til kontradiktion og til at blive hørt), princippet om videnskabelig rådførings fortrin og uafhængighed, princippet om ligebehandling, princippet om at generelle bestemmelser må vige for lex specialis, samt retsgrundsætningen om afskærelse af indsigelser.
   
      (1)  EUT L 317 af 3.12.2005, s. 25.
   
      (2)  EFT L 230 af 19.8.1991, s. 1.